Psalam (Šarić) 48.
Pjesma; psalam; od sinova Korahovih.

1Velik je Gospod i dostojan svake slave u gradu Boga našega, na svetoj gori svojoj! 

2Krasno se ističe radost cijele zemlje: gora Sion, vrhunac na sjeveru, grad moćnoga kralja. 

3Bog se u palačama njegovim objavio kao jaka tvrđava. 

4Jer eto: kraljevi se skupiše, dođoše ovamo zajedno. 

5Čim vidješe, zapanjiše se i zbunjeni pobjegoše. 

6Trepet ih ondje obuze, bol kao u žena, kad rađaju. 

7Ti si vjetrom istočnim razbio lađe taršiške. 

8Kako smo čuli, tako sad vidjesmo: u gradu stoji Gospod nad vojskama, u gradu Bog naš; Bog čini da vječno postoji. 

9Spominjemo se, Bože, dobrote tvoje u nutrini hrama tvojega. 

10 Kao što ime tvoje, Bože, tako neka dopire slava tvoja do na krajeve zemlje; pravde je puna desnica tvoja. 

11 Tomu se veseli gora Sion, klikću kćeri Judine radi sudova tvojih. 

12 Prođite oko Siona, obiđite ga, izbrojte kule njegove! 

13 Pogledajte dobro bedeme njegove, razmotrite palače njegove: onda možete najvješćivati budućem pokoljenju: 

14 "Tako je Bog, Bog naš zauvijek i vječno; on će nas voditi do smrti." 

Psalmi (Šarić)